秋思
作者：白玉蟾
朝代：宋

paragraphs: 蒼崖高處雲濛濛，雲氣深中有碧鴻。
萬里青霄飛徑度，依然又掠西風去。
此時桂花開未開，故人不來鴻鴈來。
一瞬四方無覓處，不堪回首瀟湘路。
我方拄頰吟夕煙，徘徊欲賦空茫然。
故人有酒坐秋夕，似我兩地遐相憶。
一寫此詩聊問秋，江楓岸柳替人愁。
縱然對面亦如夢，幽情付在玉三弄。
玉笛淒涼遠不聞，不念山中有白雲。